Karsten Lauritzen (V), 2010-01-19:
Det, vi i dag skal behandle, er ændringer af primært udlændingeloven.
Det er en række forskellige ting, og derfor vil jeg bruge lidt tid på lige at forklare de forskellige elementer:
Det er først og fremmest ændringer af reglerne om indvandringsprøven, som blev indført for år tilbage, som handler om, at man, når man er godkendt som familiesammenført og opfylder alle øvrige betingelser, som afslutning på at blive familiesammenført skal bestå indvandringsprøven, som er en vidensprøve og en sprogprøve; så er det asylekspertudvalgets anbefalinger om at ændre forholdene for asylansøgere i Danmark; og så er det sidst, men ikke mindst, karensperioden for au pair-værtsfamilier, som har misbrugt ordningen.
I Venstre har vi dog fortsat den opfattelse, at det er fuldstændig fair og fornuftigt at forlange, at man for at få familiesammenføring i Danmark skal bestå en sprog- og vidensprøve.
Det er ikke det eneste land i verden, hvor man har sådan nogle regler; vi er faktisk blevet inspireret af Holland, hvor man har haft en indvandringsprøve i adskillige år med gode resultater til følge.
Ideen om, at man stiller nogle krav til viden om det land, indvandrere kommer til, får familiesammenføring til og altså får permanent opholdstilladelse i, og et minimalt kendskab til sproget, er fair og med til at sikre en hurtig og effektiv integration af folk, der bliver familiesammenført.
De to ting, der ændres i det her lovforslag, handler om, at det oprindelig var meningen, at man skulle kunne tage indvandringsprøven rundtom i verden på danske repræsentationer og ambassader.
Det ændrer vi sådan, at indvandringsprøven kun kan tages i Danmark, for der er lavet en forundersøgelse, der påpeger nogle problemstillinger i gennemførelsen af indvandringsprøven.
Og en af de problemstillinger er, at det vil være meget omkostningsfuldt ikke mindst for dem, der skulle tage prøven – fordi den er gebyr- og brugerfinansieret – at tage prøven rundtomkring i verden, og derfor afholder man så prøven i Danmark.
Så når man har opfyldt de øvrige betingelser for at få familiesammenføring, kan man få indrejsetilladelse til Danmark og få lov til at tage indvandringsprøven.
Også dispensationsadgangen præciseres, sådan at vi endnu en gang får understreget, at det selvfølgelig er regeringens forpligtelse at overholde internationale konventioner, og det betyder, at der skal være mulighed for dispensation i de sager, hvor der kan være behov for det.
Det var indvandringsprøven.
En anden ting, som behandles i det her lovforslag, er asylekspertudvalgets anbefalinger.
Det er sådan, at regeringen efter 2007 nedsatte et ekspertudvalg, der skulle se på forholdene i de danske asylcentre i forhold til en række andre europæiske lande.
Det ekspertudvalg var færdige med deres omfattende arbejde sidste sommer, og det mundede ud i en rapport med en række anbefalinger.
Nogle af de anbefalinger gennemføres så nu i lovgivningen, hvor man forbedrer lovgivningen for asylansøgere.
Og i øvrigt – det vil jeg godt fremhæve – viser rapporten, at forholdene i de danske asylcentre er mindst lige så gode som i en række andre europæiske lande.
De to ting, som man tager fat på i lovforslaget, hvilket vi er glade for i Venstre, er øget advokatbistand til uledsagede mindreårige asylansøgere – efter at de har fået deres sag afgjort i Udlændingeservice, får de nu en times advokatbistand stillet til rådighed, og det er ganske fornuftigt, og det bliver også honoreret i de positive høringssvar, som hører sig til – og så er det, at man får klargjort retstilstanden, i forhold til at asylansøgere, som er fyldt 18 år, kan færdiggøre en ungdomsuddannelse.
Sådan er det de facto i dag, men der har været tvivl om retstilstanden, og det får vi nu klargjort.
Dernæst omlægger man så ydelsessystemet i forhold til asylansøgere og gør det mere enkelt og letforståeligt, og det er også fornuftige ændringer, som bliver foretaget her.
Sidst, men ikke mindst, er der så en ændring af karensperioden for værtsfamilier til au pair-piger, som har misbrugt ordningen, og vi får der lavet en klargøring – også ganske fornuftigt.
I Venstre er vi glade for den ordning, der er, men vi er selvfølgelig modstandere af misbrug af ordningen, og derfor er det glædeligt, at man nu får klargjort konsekvenserne, hvis i hvert fald værtsfamilierne misbruger ordningen.
Så alt i alt har vi et fornuftigt lovforslag, som indeholder gode, fornuftige ændringer af asylsystemet og udlændingelovgivningen, og som Venstres folketingsgruppe varmt kan støtte.